P r e d k l a d a c i a   s p r á v a

	Na pozvanie prezidenta Švajčiarskej konfederácie Pascala Couchepina dňa 14. apríla 2008 uskutočnil predseda vlády Slovenskej republiky Robert Fico oficiálnu návštevu Švajčiarska. 

	Počas návštevy sa predseda vlády SR R. Fico stretol s prezidentom švajčiarskeho spolkového parlamentu A. Bugnonom a rokoval so švajčiarskym prezidentom
P. Couchepinom. Rokovania, na ktorých sa zúčastnila aj ministerka zahraničných vecí Švajčiarska M. Calmy-Rey, boli zamerané predovšetkým na zhodnotenie dosiahnutej úrovne bilaterálnych slovensko–švajčiarskych vzťahov a možností ich ďalšieho rozvoja, otázky súvisiace s členstvom SR v EÚ a v Rade Európy a aktuálne otázky medzinárodnopolitického diania.

Návšteva bola prvou oficiálnou návštevou predsedu vlády SR vo Švajčiarsku v doterajšej histórii slovensko-švajčiarskych vzťahov. Uskutočnila sa krátko po odštartovaní mechanizmu čerpania 67 mil. CHF prostriedkov poskytovaných vládou Švajčiarska na projekty v SR po dobu najbližších 5 rokov na základe bilaterálnej Dohody o implementácii švajčiarsko-slovenského programu spolupráce na znížení ekonomických a sociálnych nerovností v NČK EÚ. Bola novým impulzom pre ďalší rozvoj bilaterálnej slovensko-švajčiarskej spolupráce, v jej priebehu R. Fico pozval švajčiarskeho prezidenta na návštevu Slovenska v čo najskoršom termíne.

	Vzhľadom na povahu predkladaného materiálu, ktorý má informatívny charakter, text nebol zaslaný na medzirezortné pripomienkové konanie.